Νάνι Ντος

Η **Νάνσυ "Νάνι" Χάζελ Ντος** (Αγγλικά: **Nancy Nannie Hazel Doss**/Γέννηση στις 4 Νοεμβρίου του 1905 - Θάνατος στις 2 Ιουνίου του 1965) ήταν Αμερικανίδα κατά συρροήν δολοφόνος, υπεύθυνη για τον θάνατο 11 ανθρώπων μεταξύ των ετών 1927 έως 1954. Η Ντος έμεινε γνωστή ως η **Γιαγιά που χαχανίζει**, η **Δολοφόνος των Μοναχικών** **Καρδιών**, η **Μαύρη χήρα** και η **Λαίδη** **[[Κυανοπώγων]]**. Η Νάνι ομολόγησε τελικά μερικούς από τους φόνους της τον Οκτώβριο του 1954 και λέγεται ότι κατά των καταθέσεων της ξεκαρδιζόταν στα γέλια.

## Τα πρώτα χρόνια
Η Νάνσυ Νάνι Χάζελ γεννήθηκε στις 4 Νοεμβρίου του 1905 στο Μπλού Μάουντεν της Αλαμπάμα, που τώρα είναι κομμάτι του Άντιστον. Οι γονείς της ήταν ο Τζέιμς Φ. Χάζελ και η Λουίζα "Λου" Χόλντερ. Η Νάνσυ είχε έναν αδελφό και τρεις αδελφές. Ο πατέρας της εργαζόταν ως σιδηροδρομικός υπάλληλος, αλλά το 1920 ανέλαβε την οικογενειακή φάρμα.

Ο Τζέιμς ήταν χειριστικός και κακοποιητικός με την οικογένεια του. Μάλιστα ανάγκασε τα παιδιά του να παρατήσουν το σχολείο για να εργαστούν στην οικογενειακή φάρμα. Αυτό το γεγονός στέρησε τόσο από την Νάνι, όσο και από τα αδέλφια της την δυνατότητα να μορφωθούν σωστά. Εν των μεταξύ, η Νάνσυ κακοποιήθηκε από μια σειρά ντόπιων ανδρών πριν φτάσει στα μέσα της εφηβείας της. Αυτό οδήγησε τον Τζέιμς στο να γίνει πιο σκληρός και να απαγορεύσει στις κόρες του να πηγαίνουν σε χορούς, σε άλλες κοινωνικές εκδηλώσεις, να φοράνε μακιγιάζ και να ντύνονται με ελκυστικά ρούχα, διότι κατά την γνώμη του αυτό θα εμπόδιζε τους άνδρες να τις παρενοχλούν.

Κατά τη διάρκεια της εφηβείας της, η Νάνι έβρισκε παρηγοριά και διέξοδο από τον καταπιεστικό πατέρα της μέσα από τα ρομαντικά περιοδικά της μητέρας της. Το αγαπημένο της κομμάτι ανάγνωσης ήταν μια στήλη γνωριμιών με τίτλο "Μοναχικές καρδιές". Συχνά ονειρευόταν το δικό της ρομαντικό μέλλον, στο οποίο ο δικός της "Πρίγκιπας" θα την ελευθέρωνε από τα βάσανα της.

## Το Ατύχημα

Κάποια ημέρα όταν η Νάνσυ ήταν 7 ετών, χρειάστηκε να ταξιδέψει με την οικογένεια της μέχρι την Νότια Αλαμπάμα, για να επισκεφτούν κάποιους συγγενείς τους. Ωστόσο το τρένο φρέναρε ξαφνικά και εκείνη χτύπησε το κεφάλι της σε μια μεταλλική μπάρα που βρισκόταν στο μπροστινό της κάθισμα. Για χρόνια μετά, υπέφερε από σοβαρούς πονοκεφάλους, λιποθυμίες και κατάθλιψη. Εκείνη ισχυρίστηκε αργότερα ότι η ψυχική της αστάθεια ήταν απόρροια αυτού του ατυχήματος.

## Ο Πρώτος Γάμος
Η Νάνι στα 16 της έτη εργαζόταν ήδη σε ένα εργοστάσιο ρούχων. Εκεί γνώρισε τον Τσάρλι Μπραγκς. Με την έγκριση του πατέρα της παντρεύτηκαν μετά από τέσσερις μήνες γνωριμίας. Ο Μπραγκς ήταν μοναχοπαίδι και η μητέρα του επέμενε να συνεχίσει να ζει μαζί του μετά τον γάμο του. Η Νάνι έγραψε αργότερα:*Παντρεύτηκα, όπως επιθυμούσε ο πατέρας μου, το 1921, με ένα νεαρό που ήξερα μόνο τέσσερις ή πέντε μήνες και δεν είχε οικογένεια, μόνο μια μητέρα που ήταν άγαμη, η οποία, χωρίς να έχει το δικαίωμα, πήρε τον πλήρη έλεγχο μετά το γάμο μας. Ότι έκανε ο γιος της ήταν σωστό, άλλα ότι έκανα εγώ ήταν λάθος. Έμενε μαζί μας, αλλά δεν επέτρεπε στην μητέρα μου να μείνει ένα βράδυ στο σπίτι μας, αν της το ζητούσα*.Η μητέρα του Τσάρλι Μπράγκς τραβούσε συνεχώς την προσοχή του και περιόρισε τις δραστηριότητες της Νάνσυ. Το ζευγάρι απέκτησε τέσσερις κόρες από το 1923 έως το 1927. Ωστόσο ο γάμος τους ήταν γενικά αποτυχημένος και οι δυο τους υποψιάζονταν ο ένας τον άλλον για απιστία. Συχνά ο Τσάρλι εξαφανιζόταν για μέρες από το σπίτι. Από την άλλη πλευρά η Νάνι άρχισε να καπνίζει και εθίστηκε στο ποτό.

Kατά την διάρκεια του 1927 δυο από τις κόρες τους πέθαναν με διαφορά μερικών μηνών. Και τα δύο παιδιά τα βρήκε ετοιμοθάνατα στο πάτωμα της κουζίνας ο Τσάρλι. Η Νάνι ισχυρίστηκε ότι επρόκειτο για τυχαία τροφική δηλητηρίαση, αλλά προφανώς εκείνος δεν πείστηκε και άρχισε να είναι καχύποπτος μαζί της. Λίγο μετά, ο Μπράγκς φοβούμενος ότι η γυναίκα του είχε σκοτώσει τα παιδιά τους για να τον εκδικηθεί, πήρε την πρωτότοκη κόρη του, την Μελβίνα και έφυγε από το σπίτι, αφήνοντας πίσω την νεογέννητη Φλορίν. Η μητέρα του Μπράγκς πέθανε λίγο αργότερα και η Νάνι μην έχοντας καμία πηγή εισοδήματος, έπιασε δουλειά σε ένα εργοστάσιο βαμβακιού. Ο Τσάρλι έφερε πίσω στο σπίτι την Μελβίνα το καλοκαίρι του 1928 και σύντομα χώρισε με την Νάνσυ. Εκείνη πήγε να ζήσει με τις κόρες της στο σπίτι της μητέρας της και το επόμενο διάστημα κέρδισε την επιμέλεια των παιδιών της. Ο Μπράγκς υποστήριξε αργότερα: "*Την εγκατέλειψα επειδή με κατατρόμαζε. Δεν μπορούσα να σταθώ άλλο στο πλάι της*".

## Ο Δεύτερος Γάμος
Ο δεύτερος σύζυγος της Νάνι ήταν ο Ρόμπερτ Φράνκλιν Χάρελσον. Γνωρίστηκαν και παντρεύτηκαν το 1929. Ζούσαν στο Τζάκσονβιλ μαζί με τις κόρες της Νάνσυ. Μετά από μερικούς μήνες, εκείνη ανακάλυψε ότι ο σύζυγος της ήταν αλκοολικός και είχε ποινικό μητρώο για επίθεση. Παρόλα αυτά, ο γάμος τους κράτησε για 16 χρόνια.

### Εγγόνια
Η κόρη της Μελβίνα απέκτησε το 1943 ένα γιο που τον ονόμασε Ρόμπερτ Λι Χέινες. Δύο χρόνια αργότερα απέκτησε ακόμα ένα γιο. Μια μέρα που η Μελβίνα πήγε με τα παιδιά της στο σπίτι της μητέρα της, είδε την Νάνι να βάζει μία καρφίτσα καπέλου στο κεφάλι του μωρού. Η Νάνσυ υποστήριξε πως η κόρη της ήταν φαντασιόπληκτη και πως το αγοράκι είχε πεθάνει από παθολογικά αίτια. Όταν η Μελβίνα ζήτησε από τον σύζυγο της και την αδελφή της να της διευκρινίσουν τι συνέβη, της είπαν ότι η Νάνι τους είχε απλά ενημερώσει ότι το μωρό πέθανε από φυσικά αίτια, αν και είδαν ότι εκείνη κρατούσε πράγματι μια καρφίτσα. Οι γιατροί, ωστόσο, δεν μπορούσαν να αποσαφηνίσουν την αιτία θανάτου.

Οι θλιμμένοι γονείς χώρισαν σύντομα και η Μελβίνα άρχισε να βγαίνει με έναν στρατιώτη. Η Νάνσυ όμως δεν τον ενέκρινε. Στις 7 Ιουλίου 1945 η Μελβίνα επισκέφθηκε τον πατέρα της μετά από ένα ιδιαίτερα άσχημο καυγά με τη μητέρα της. Λίγο αργότερα ο πρωτότοκος γιος της, ο Ρόμπερτ, πέθανε μυστηριωδώς ενώ βρισκόταν υπό την εποπτεία της γιαγιάς του. Ο θάνατος διαγνώστηκε ως ασφυξία από άγνωστες αιτίες, και δύο μήνες αργότερα η Νάνι εισέπραξε την ασφάλεια ζωής των 500 δολαρίων που είχε συνάψει για λογαριασμό του Ρόμπερτ.

### Ο Θάνατος του Ρόμπερτ Φράνκλιν Χάρελσον
Ένα βράδυ που ο Χάρελσον γύρισε μεθυσμένος στο σπίτι, βίασε τη Ντος. Η σεξουαλική κακοποίηση αποτέλεσε τη σταγόνα που ξεχείλισε το ποτήρι στον ήδη προβληματικό τους γάμο. Την επόμενη μέρα, η γυναίκα αγόρασε ένα μπουκάλι ουίσκι, το γέμισε με ποντικοφάρμακο και το έδωσε στον σύζυγο της. Εκείνος το ήπιε όλο και πέθανε το ίδιο βράδυ.

## Μετέπειτα Γάμοι
Το ότι είχε χηρέψει πρόσφατα, δεν την εμπόδισε να ξαναπαντρευτεί. Συγκεκριμένα, η Νάνσυ γνώρισε τον τρίτο σύζυγο της, τον Άρλι Λάνινγκ, μέσω μιας αγγελίας στην στήλη γνωριμιών των Μοναχικών Καρδιών και τον παντρεύτηκε τρεις ημέρες αργότερα. Σύντομα όμως αντιλήφθηκε ότι είχε κάνει λάθος επιλογή. Όπως και ο προηγούμενος σύζυγος της, ο Λάνινγκ ήταν αλκοολικός και γυναικάς. Ωστόσο, σ' αυτό το γάμο η Νάνι ήταν εκείνη που συχνά εξαφανιζόταν, ακόμα και για μήνες. Αλλά όταν ήταν σπίτι, έπαιζε την περιποιητική σύζυγο και νοικοκυρά. Τελικά ο Άρλι πέθανε με αναφερόμενη αιτία θανάτου την καρδιακή ανεπάρκεια. Οι κάτοικοι της πόλης συμπαραστάθηκαν στην "απαρηγόρητη" Νάνσυ και την στήριξαν πολύ στην κηδεία του Άρλι. Λίγο αργότερα, το σπίτι του ζευγαριού, το οποίο είχε αφήσει στην διαθήκη του ο Λάνινγκ στην αδελφή του, κάηκε μυστηριωδώς. Τα χρήματα της ασφάλισης πήγαν στη Νάνι, η οποία τα κατέθεσε γρήγορα στην τράπεζα. Έπειτα αφού η μητέρα του Άρλι πέθανε στον ύπνο της, η Νάνσυ έφυγε από τη Βόρεια Καρολίνα και πήγε να ζήσει στο σπίτι της αδελφής της, της Ντόβι. Η Ντόβι ήταν κλινήρης στο κρεβάτι και λίγο μετά την άφιξη της Νάνι πέθανε.

Ψάχνοντας για έναν ακόμη σύζυγο, η Νάνσυ εντάχθηκε σε μια υπηρεσία γνωριμιών που ονομάζεται Ντάιμοντ Σιρκλ Κλαμπ (Diamond Circle Club) και σύντομα γνώρισε τον Ρίτσαρντ Λ. Μόρτον από το Τζέιμσταουν της Βόρεια Καρολίνα. Παντρεύτηκαν το 1952 στην Εμπόρια του Κάνσα. Εντούτοις εκείνος άρχισε να απατά την Νάνι. Τον Ιανουάριο του 1953, ήρθε να ζήσει μαζί τους η μητέρα του Ρίτσαρντ. Λίγες ημέρες αργότερα εκείνη απεβίωσε καθώς την δηλητηρίασε η Νάνσυ. Ο Μόρτον πέθανε τρεις μήνες αργότερα από την ίδια αιτία στις 19 Μαΐου του 1953. Η Νάνι δεν έχασε χρόνο και παντρεύτηκε τον Σάμιουελ Ντος τον Ιούνιο του 1953. Ο Ντος ήταν ιερέας και μέλος της Εκκλησία του Ναζωραίου και είχε χάσει την οικογένεια του από έναν τυφώνα στην Κομητεία Κάρολ του Άρκανσο. Ο Σάμιουελ δεν αποδεχόταν τα ρομαντικά μυθιστορήματα και τις ιστορίες που λάτρευε η γυναίκα του και της ζήτησε με έντονο τρόπο να σταματήσει να τα αγοράζει. Αυτό ήταν και το "μεγάλο του λάθος". Τον Σεπτέμβριο ο Σάμιουελ άρχισε ξαφνικά να υποφέρει από στομαχικές διαταραχές και εισήχθει στο νοσοκομείο με συμπτώματα που έμοιαζαν με γρίπη. Το νοσοκομείο διέγνωσε σοβαρή λοίμωξη του πεπτικού συστήματος. Μετά την θεραπεία του, του δόθηκε εξιτήριο στις 5 Οκτωβρίου του 1953. Αυτή ήταν η πρώτη και η τελευταία φορά που η Ντος είχε αποτύχει. Η σατανική γυναίκα φρόντισε κατά την δεύτερη προσπάθεια της να έχει σίγουρη επιτυχία. Και τελικά το κατάφερε. Ο Σάμιουελ πέθανε το απόγευμα της 12ης Οκτωβρίου του 1954. Η Νάνσυ τον σκότωσε καθώς βιαζόταν να εισπράξει τις δύο ασφάλειες ζωής του. Αυτός όμως ο ξαφνικός θάνατος παραξένεψε τον γιατρό του, ο οποίος δεν ήταν τόσο εύπιστος όπως οι προηγούμενοι γιατροί που είχαν βασιστεί απλώς στα λεγόμενα της Νάνι. Έτσι ζήτησε να γίνει νεκροψία. Η αυτοψία αποκάλυψε τεράστια ποσότητα αρσενικού στον οργανισμό του, ικανή να σκοτώσει μια αγέλη αλόγων. Η αστυνομία ενημερώθηκε και η Νάνι συνελήφθη στις 26 Νοεμβρίου του 1954. Η Νάνι αντιμετώπισε τους ντεντέκτιβ με ψυχραιμία και γέλασε με τις κατηγορίες δηλώνοντας: "*Η συνείδηση μου είναι καθαρή. Παντρεύτηκα αυτούς τους άντρες επειδή τους αγαπούσα*". Αφού δεν μπορούσαν να αποσπάσουν καμία ομολογία, οι αρχές αποφάσισαν να διαπιστώσουν αν και οι προηγούμενοι θάνατοι συγγενών της Νάνι ήταν ανθρωποκτονίες. Χωρίς λοιπόν να χρονοτριβούν έκαναν εκταφές στις σορούς όσων είχαν πεθάνει ενώ ζούσαν κοντά στην Νάνσυ. Σύντομα διαπιστώθηκε ότι οι δύο κόρες της Νάνι Ντος, τέσσερις από τους συζύγους της, δύο από τις αδερφές της, μια πεθερά της, ένας ανιψιός της και ο ένας εγγονός της είχαν όλοι πεθάνει από δηλητηρίαση αρσενικού.
## Εξομολόγηση, Καταδίκη και Θάνατος
Τις επόμενες ημέρες, υπό το φως των στοιχείων, η Νάνσυ Ντος αναγκάστηκε να ομολογήσει ότι σκότωσε τέσσερις από τους συζύγους της, μια από τις πεθερές της, την μία αδελφή της, τον ένα εγγονό της και μία από τις πεθερές της. Ωστόσο αρνήθηκε ότι σκότωσε, τον ανιψιό της, την άλλη αδελφή της και τις κόρες της. Εντούτοις, η πολιτεία της Οκλαχόμα επικεντρώθηκε μόνο στην δολοφονία του Σάμιουελ Ντος, για την οποία την είχε συλλάβει. Υπέγραψε την ομολογία της και επανέλαβε στους αστυνομικούς ότι είχε την συνείδηση της καθαρή. Ο εισαγγελέας Τζέιμς Χάουαρντ Έντμοντσον άσκησε δίωξη εναντίων της Νάνι και την οδήγησε σε δίκη. Εκείνη δήλωσε ένοχη στις 17 Μαΐου του 1955 και καταδικάστηκε σε ισόβια κάθειρξη. Η δικαιοσύνη δεν επιδίωξε την θανατική ποινή λόγω του φύλου της. Η Νάνσυ δεν κατηγορήθηκε ποτέ για τα άλλα εγκλήματα της. Τελικά πέθανε από λευχαιμία ενώ εξέτιε την ποινή της στις κρατικές φυλακές της Οκλαχόμα στις 2 Ιουνίου του 1965. Θάφτηκε στον νεκροταφείο του Πάρκου Μνήμης Όουκ Χιλ στο ΜακΆλεστερ της Οκλαχόμα.

## Παραπομπές


Κατηγορία:Δηλητηριαστές
Κατηγορία:Σελίδες με μη επιθεωρημένες μεταφράσεις